De Ruyter glo eers landuit ná onthullings  Andre de Ruyter, uitvoerende hoof van Eskom (Foto: Du Preez de Villiers) André de Ruyter, uittredende uitvoerende hoof van Eskom, het die afgelope week ŉ opskudding veroorsaak met sy uitlatings dat ŉ senior politikus by die korrupsie by Eskom betrokke is. Volgens mediaberigte gaan De Ruyter die land vir ŉ tyd verlaat om sy veiligheid te verseker. Die ANC het heftig op De Ruyter se bewerings gereageer en gedreig om hom hof toe te sleep. Die ANC sê De Ruyter probeer die skuld vir sy eie mislukking om die land se ligte aan te hou nou op iemand anders pak – en die ANC en Luthuli-huis is “maklike sondebokke”. Fikile Mbalula, sekretaris-generaal van die ANC, het gesê as De Ruyter enige bewyse van korrupsie het, het hy ŉ plig om dit voor te lê. ŉ Taakspan van die ANC se veteraneliga het ŉ beroep op pres. Cyril Ramaphosa gedoen om beskerming aan De Ruyter as “fluitjieblaser” te verleen terwyl die bewerings deur die toepaslike wetstoepassingsagentskappe ondersoek word. Die ATM het intussen versoek dat De Ruyter voor die parlement gedaag moet word om vrae te antwoord oor sy onthullings. Die party wil ook weet of De Ruyter wel die beweerde korrupsie aangemeld het. Artikel 34 van die Wet op die Voorkoming en Bestryding van Korrupte Bedrywighede bepaal dat dit verpligtend is vir persone in gesag om korrupsie aan te meld. Die voorsitter van die parlementêre portefeuljekomitee oor openbare ondernemings het intussen die stap verwelkom om De Ruyter met onmiddellike effek te verwyder. Volgens Khaya Magaxa het die komitee egter kennis geneem van die ernstige aantygings wat De Ruyter gemaak het. “As die komitee wat ŉ grondwetlike verantwoordelikheid het van toesig oor Eskom, kan ons nie daardie ernstige bewerings ignoreer nie. Ons moet dit opvolg totdat die waarheid aan die lig gebring word en die oortreders aanspreeklik gehou word.” Die DA het reeds ŉ aansoek gebring om inligting te kry oor die hoëvlak-politikus wat glo by korrupsie in Eskom betrokke is. De Ruyter het in die onderhoud met die joernalis Annika Larsen op e.tv onder meer gesê dat ŉ minister ingelig is oor ŉ spesifieke hoëvlak-politikus wat by korrupsie in Eskom betrokke is, en dat die betrokke minister toe na ŉ senior amptenaar gekyk en glo gesê het: ‘Ek dink dit was onvermydelik dat dit in elk geval sou uitkom’. Die DA het ŉ aansoek ingevolge die Wet op die Bevordering van Toegang tot Inligting (Paia) gebring om Eskom te dwing om bekend te maak wie die persoon is. Dr. Eugene Brink, strategiese raadgewer vir gemeenskapsake by AfriForum, het gesê De Ruyter beskik oor intieme kennis van die kragvoorsiener en daarom moet sy bewerings oor ANC-hooggeplaastes se betrokkenheid by Eskom se korrupsie ernstig opgeneem word. “Dit is ook nie die eerste aantygings wat hy oor endemiese korrupsie gemaak het nie, en dit is nie net ŉ sogenaamde staatskaping-probleem nie. Hierdie aantygings tesame met ander fluitjieblasers s’n moes al vroeër ondersoek geword het, maar dit blyk makliker te wees om diegene eerder net stil te maak. “Eskom se direksie het die land en hul organisasie in die steek gelaat deur De Ruyter se diens voortydig te beëindig terwyl hulle bloot sy en ander rolspelers se bewerings ernstig kon opneem en sodoende Eskom kon probeer red het. Dít maak ŉ bespotting van Ramaphosa se staatsrede-beloftes om geregtigheid by Eskom te laat geskied en korrupsie uit te roei.”